हंस के संपादकीय धीरे-धीरे एक साहित्यिक संस्था में तब्दील होते गए क्योंकि उनके माध्यम से राजेंद्र यादव सामयिक सामाजिक-राजनीतिक और साहित्यिक-सांस्कृतिक मुद्दों पर बेलाग ढंग से अपने गैर-पारंपरिक और अक्सर चौंकाने वाले विचार प्रकट करते थे. पहली बार किसी साहित्यिक पत्रिका ने हिन्दी साहित्य में सवर्णवाद, दलित रचनाशीलता और स्त्री विमर्श के सवालों को केंद्र में रखकर न केवल गंभीर और गर्मागर्म बहसें चलाईं, बल्कि उसमें दलित साहित्य और स्त्री विमर्शवादी साहित्य को प्रमुखता से स्थान दिया जिसके कारण दलित और स्त्री विमर्शवादी लेखक-लेखिकाओं की रचनाशीलता साहित्य संसार के सामने आ पाई. हर किस्म की सांप्रदायिकता के खिलाफ राजेंद्र यादव ने संपादकीय लिखे और दूसरों के लेख छापे. इस क्रम में वे अनेक विवादों में भी घिरे लेकिन उन्होंने विवादों की परवाह करने के बजाय उनका आनंद लिया जिसके कारण उनके बारे में यह धारणा भी बनने लगी कि वे जानबूझकर भी विवाद खड़े करते हैं और उनके केंद्र में बने रहना चाहते हैं.